Parížsky močiar

Parížske močiare alebo parížsky močiar s rozlohou takmer 200 hektárov je najväčší trstinový močiar na Slovensku, nachádzajúci sa medzi obcami Gbelce a Nová Vieska v okrese Nové Zámky. Územie je chránené ako národná prírodná rezervácia a Chránené vtáčie územie Parížske močiare. Z hľadiska výskytu živočíchov patrí k významným európskym a svetovým močiarnym biotopom (Ramsarská lokalita). Svoje trvalé, alebo dočasné hniezdisko tu nachádza viac ako 171 druhov vtákov a spozorovať sa tu dajú aj unikáty ako vydra riečna alebo korytnačka močiarna. Základné informácie Parížsky močiar bol umelo vytvorený. Tvoria ho rozsiahle močiare so zárastmi trste obyčajnej (Phragmites australis), tečúce vody, mokré lúky a umelá nádrž v povodí rieky Paríž. Toto močiarne územie s rozlohou 184 hektára sa rozprestiera na juhozápadne Slovenska v juhovýchodnej časti Podunajskej nížiny a Hronskej pahorkatiny v nadmorskej výške 120−125 m n. m.. Je zaradený do katastrálneho územia obcí Gbelce, Nová Vieska a Strekov v okrese Nové Zámky. Významné udalosti 1731 najstaršia písomná zmienka - opis Notti Comitatus Strigoniensis od Mateja Bela. 1800 gróf Pálfy povolal francúzskeho inžiniera z Paríža, ktorý mal za úlohu vytvoriť jazero (močiar) v oblasti južného Slovenska tak, aby sa zväčšila pôda na poľnohospodárske využitie. Od vtedy sa močiar nazýva Parížsky a kanál, ktorý odvádza vodu z močiara do Hrona, Paríž. 1966 zápis do zoznamu chránených nálezísk. 1988 chránené nálezisko bolo prekategorizované na štátnu prírodnú rezerváciu (ŠPR). 1990 podľa dohody o Ramsarskej konvencii Parížsky močiar bol ako prvá lokalita na Slovensku zaradený medzi medzinárodne významné mokrade. 1995 získanie statusu Národná prírodná rezervácia. Upravené hranice NPR podľa návrhu J. Medveda. 1996 Národný park so 4. stupňom ochrany. od roku 1996 sa tu pravidelne uskutočňuje medzinárodný ornitologický tábor a konferencia odborníkov ornitológov z celej Európy. Významný Biotop Fauna Prebieha tu celoeurópsky monitorig, ktorý zaznamenáva v oblasti Parížskeho močiara viac ako 171 druhov vtákov, z toho 77 druhov sa pravidelne vracia a využíva močiar ako hniezdisko. Najväčším žijúcim dravcom je kaňa močiarna. Ďalej sa tu nachádza 44 druhov mäkkýšov, 500 druhov hmyzu (vážky, chrobáky, blanokrídlovce, dvojkrídlovce), 160 druhov pavúkov a koscov. Z radu stavovcov 18 druhov rýb, 10 druhov obojživelníkov a viac ako 31 druhov cicavcov medzi nimi aj unikátna vydra riečna. Parížsky močiar je hlavne chránené vtáčie územie, ktoré zabezpečuje priaznivý stav a ochranu nasledovných druhov vtákov: Chriašť malý (Porzana parva) Trsteniarik tamariškový (Acrocephalus melanopogon) Kačica chrapačka (Anas querquedula) Včelárik zlatý (Merops apiaster) Bučiačik močiarny (Ixobrychus minutus) Kaňa močiarna (Circus aeruginosus) Hus divá (Anser anser) Flóra Súvislý vegetačný pokryv vytvára porastami trsť obyčajná (Phragmites australis) a tak zaraďuje Parížsky močiar medzi najrozsiahlejší biotop trstiny na Slovensku. Galéria Referencie Iné projekty Commons ponúka multimediálne súbory na tému Parížsky močiar Externé odkazy Poloha na turistickej mape Zdroje Kolektív autorov, 2003. Vtáky Národnej prírodnej rezervácie Parížske močiare. Vydavateľstvo VEDA, 2003. 158 s. ISBN 8022407577. SOPSR: Ramarské lokality na Slovensku. Propagačné materiály. Dostupné online. BARÁT A., 2010. Chránené Parížske močiare skrývajú riziko. Pravda, 2010. Dostupné online. VODIČKA Ľ., 2008. Parížsky močiar, kúsok "džungle" na Slovensku. Dostupné online. podunajsko.sk: Parížske močiare. Dostupné online.